b"\n_START_ARTICLE_\nVivien Leigh\n_START_SECTION_\nPrimii ani \xc8\x99i cariera \xc3\xaen actorie\n_START_PARAGRAPH_\nLeigh n\xc4\x83scut\xc4\x83 sub numele de Vivian Mary Hartley \xc3\xaen Darjeeling, Bengalul de Vest, India Britanic\xc4\x83 (acum India), este fiica lui Ernest Hartley, un ofi\xc8\x9ber britanic \xc3\xaenrolat \xc3\xaen Cavaleria indian\xc4\x83, \xc8\x99i a Gertrudei Robinson Yackje, a c\xc4\x83rei ascenden\xc8\x9b\xc4\x83 familial\xc4\x83 este disputat\xc4\x83. Ea a pretins c\xc4\x83 este de origine irlandez\xc4\x83, \xc3\xaens\xc4\x83 recent au fost produse dovezi care atest\xc4\x83 apartenen\xc8\x9ba sa indian\xc4\x83. Cei doi s-au c\xc4\x83s\xc4\x83torit \xc3\xaen Kensington, Londra \xc3\xaen anul 1912. \xc3\x8en 1917, Ernest Hartley a fost deta\xc8\x99at \xc3\xaen Bengaluru, \xc3\xaen timp ce Gertrude \xc8\x99i Vivien au locuit \xc3\xaen Ootacamund._NEWLINE_Vivien Hartley a avut prima apari\xc8\x9bie pe o scen\xc4\x83 la v\xc3\xa2rsta de trei ani, c\xc3\xa2nd a recitat poezia Micu\xc8\x9ba Bo Peep, \xc3\xaen cadrul trupei de teatru a mamei sale. Gertrude Hartley a \xc3\xaencercat s\xc4\x83-i transmit\xc4\x83 fiicei sale iubirea pentru literatur\xc4\x83 \xc8\x99i i-a captat interesul pentru lucr\xc4\x83rile unor scriitori precum Hans Christian Andersen, Lewis Carroll \xc8\x99i Rudyard Kipling, dar \xc8\x99i pentru povestirile mitologiei grece\xc8\x99ti. Fiind singurul copil al cuplului Vivian-Hartley, a beneficiat de o educa\xc8\x9bie \xc3\xaenalt\xc4\x83, studiind la \xe2\x80\x9eConvent of the Sacred Heart\xe2\x80\x9d (\xc3\xaen rom\xc3\xa2n\xc4\x83 \xe2\x80\x9eM\xc4\x83n\xc4\x83stirea Inimii Sacre\xe2\x80\x9d) din Roehampton, Londra, \xc3\xaen anul 1920. La m\xc4\x83n\xc4\x83stire, cea mai bun\xc4\x83 prieten\xc4\x83 a sa a fost viitoarea actri\xc8\x9b\xc4\x83 Maureen O'Sullivan, c\xc4\x83reia i-a m\xc4\x83rturisit dorin\xc8\x9ba de a deveni, la r\xc3\xa2ndu-i, o \xe2\x80\x9emare actri\xc8\x9b\xc4\x83\xe2\x80\x9d._NEWLINE_Vivian Hartley \xc8\x99i-a des\xc4\x83v\xc3\xa2r\xc8\x99it studiile \xc3\xaen Europa, re\xc3\xaentorc\xc3\xa2ndu-se la p\xc4\x83rin\xc8\x9bii s\xc4\x83i, \xc3\xaen Anglia, \xc3\xaen anul 1931. Afl\xc3\xa2nd c\xc4\x83 unul dintre filmele \xc3\xaen care juca prietena sa, Maureen O'Sullivan, rula la teatrul West End, Vivien le-a m\xc4\x83rturisit \xc8\x99i p\xc4\x83rin\xc8\x9bilor s\xc4\x83i c\xc4\x83 dorin\xc8\x9ba ei este s\xc4\x83 devin\xc4\x83 actri\xc8\x9b\xc4\x83. S-a bucurat de sprijinul am\xc3\xa2ndurora, tat\xc4\x83l s\xc4\x83u a ajut\xc3\xa2nd-o s\xc4\x83 se \xc3\xaenscrie \xc3\xaen Academia Regal\xc4\x83 de Art\xc4\x83 Dramatic\xc4\x83 (ARAD) din Londra._NEWLINE_La finele anului 1931, Vivien \xc3\xael \xc3\xaent\xc3\xa2lne\xc8\x99te pe Herbert Leigh Holman, cunoscut sub numele de Leigh,  un avocat cu treisprezece ani mai \xc3\xaen v\xc3\xa2rst\xc4\x83 dec\xc3\xa2t ea. \xc3\x8en ciuda rezervelor acestuia \xc3\xaen privin\xc8\x9ba meseriei de actri\xc8\x9b\xc4\x83, cei doi se c\xc4\x83s\xc4\x83toresc pe data de 20 decembrie 1932, iar \xc3\xaen perioada urm\xc4\x83toare ea \xc3\xae\xc8\x99i \xc3\xaencheie studiile la ARAD. Pe 12 octombrie 1933 d\xc4\x83 na\xc8\x99tere unei feti\xc8\x9be, c\xc4\x83reia i-a dat numele Suzanne. Vivien s-a sim\xc8\x9bit \xc3\xaens\xc4\x83 sufocat\xc4\x83 de acest mariaj. Dup\xc4\x83 divor\xc8\x9b, prietenii au recomandat-o unui regizor pentru un rol \xc3\xaen filmul Things Are Looking Up, care a marcat debutul s\xc4\x83u \xc3\xaen carier\xc4\x83. S-a logodit cu un agent, John Gildon, care \xc3\xaei sugereaz\xc4\x83 s\xc4\x83 \xc3\xae\xc8\x99i schimbe numele profesional din Vivian Holman \xc3\xaen Vivian Leigh. Gildon a recomandat-o lui Alexander Korda drept o posibil\xc4\x83 achizi\xc8\x9bie artistic\xc4\x83, \xc3\xaens\xc4\x83 Korda a refuzat-o din pricina \xe2\x80\x9elipsei de poten\xc8\x9bial\xe2\x80\x9d._NEWLINE_Dup\xc4\x83 apari\xc8\x9bia \xc3\xaen filmul The Mask of Virtue \xc3\xaen anul 1935, Leigh prime\xc8\x99te recenzii excelente din partea criticilor, urmate de interviuri \xc8\x99i articole \xc3\xaen ziare. \xc3\x8entr-unul din ele, publicat \xc3\xaen tabloidul britanic Daily Express, reporterul remarc\xc4\x83 \xe2\x80\x9eo schimbare rapid\xc4\x83 pe chipul acesteia\xe2\x80\x9d: acesta este primul articol \xc3\xaen care e men\xc8\x9bionat\xc4\x83 capacitatea lui Leigh de a-\xc8\x99i schimba cu u\xc8\x99urin\xc8\x9b\xc4\x83 expresiile fe\xc8\x9bei. John Betjeman, viitorul poet laureat, a scris despre ea numind-o esen\xc8\x9ba  adolescen\xc8\x9bei engleze. Alexander Korda, care asist\xc4\x83 la una dintre reprezenta\xc8\x9biile nocturne ale lui Vivien Leigh, \xc3\xae\xc8\x99i recunoa\xc8\x99te gre\xc8\x99eala \xc8\x99i \xc3\xaei propune acesteia un contract pentru a interpreta diverse roluri \xc3\xaen trupa sa de teatru. Ea semneaz\xc4\x83 contractul, respect\xc3\xa2ndu-l \xc3\xaentru totul, \xc3\xaens\xc4\x83 atunci c\xc3\xa2nd Korda mut\xc4\x83 sediul teatrului \xc3\xaentr-o sal\xc4\x83 mai mare, Leigh nu mai reu\xc8\x99e\xc8\x99te s\xc4\x83-\xc8\x99i dozeze glasul \xc8\x99i s\xc4\x83 atrag\xc4\x83 aten\xc8\x9bia unui public cu mult mai numeros, spectacolul respectiv fiind oprit \xc3\xaen scurt\xc4\x83 vreme. \xc3\x8en 1960 Leigh avea s\xc4\x83-\xc8\x99i aminteasc\xc4\x83 diferen\xc8\x9ba fa\xc8\x9b\xc4\x83 de prima oar\xc4\x83 c\xc3\xa2nd a fost apreciat\xc4\x83 de critici c\xc3\xa2\xc8\x99tig\xc3\xa2nd o faim\xc4\x83 subit\xc4\x83, coment\xc3\xa2nd c\xc4\x83 \xe2\x80\x9cunii critici au fost at\xc3\xa2t de nechibzui\xc8\x9bi \xc3\xaenc\xc3\xa2t s\xc4\x83 spun\xc4\x83 c\xc4\x83 eram o mare actri\xc8\x9b\xc4\x83. \xc8\x98i m-am g\xc3\xa2ndit c\xc4\x83 aceste afirma\xc8\x9bii erau proste\xc8\x99ti, chiar perfide, deoarece puneau at\xc3\xa2tea responsabilit\xc4\x83\xc8\x9bi pe umerii mei, pe care pur \xc8\x99i simplu nu le puteam c\xc4\x83ra. \xc8\x98i au trecut mul\xc8\x9bi ani p\xc3\xa2n\xc4\x83 s\xc4\x83 ajung s\xc4\x83 fiu demn\xc4\x83 de acele prime observa\xc8\x9bii. Mi se pare at\xc3\xa2t de prostesc. Mi-l amintesc foarte bine pe critic \xc8\x99i nu l-am iertat nici p\xc3\xa2n\xc4\x83 acum\xe2\x80\x9d.\n_START_SECTION_\n\xc3\x8ent\xc3\xa2lnirea cu Laurence Olivier\n_START_PARAGRAPH_\nLaurence Olivier a v\xc4\x83zut-o pe Leigh juc\xc3\xa2nd \xc3\xaen The Mask of Virtue, \xc3\xaentre cei doi dezvolt\xc3\xa2ndu-se o prietenie dup\xc4\x83 ce acesta a felicitat-o pentru interpretarea sa. \xc3\x8en timp ce jucau rolul unor iubi\xc8\x9bi \xc3\xaen filmul Fire Over England (1937), \xc3\xaentre Olivier \xc8\x99i Leigh s-a declan\xc8\x99at o atrac\xc8\x9bie puternic\xc4\x83, iar dup\xc4\x83 terminarea filmului, \xc3\xaentre cei doi a \xc3\xaenceput o adev\xc4\x83rat\xc4\x83 poveste de dragoste. \xc3\x8en tot acest timp Leigh a citit romanul Pe aripile v\xc3\xa2ntului, scris de Margaret Mitchell \xc8\x99i i-a cerut impresarului s\xc4\x83u s\xc4\x83 o sugereze lui David O. Selznick, care pl\xc4\x83nuia realizarea unui film. Ea a declarat unui jurnalist: \xe2\x80\x9eEu am primit rolul lui Scarlett O'Hara\xe2\x80\x9d, iar criticul C. A. Lejeune \xc8\x99i-a reamintit o conversa\xc8\x9bie din aceea\xc8\x99i perioad\xc4\x83 \xc3\xaen care Leigh \xe2\x80\x9ei-a \xc8\x99ocat pe to\xc8\x9bi\xe2\x80\x9d cu afirma\xc8\x9bie referitoare la Olivier: \xe2\x80\x9enu-l va juca pe Rhett Butler, dar eu ar trebui s\xc4\x83 joc rolul lui Scarlett O'Hara. A\xc8\x99tepta\xc8\x9bi \xc8\x99i ve\xc8\x9bi vedea\xe2\x80\x9d._NEWLINE_Leigh a jucat rolul Ofeliei, din tragedia Hamlet, la teatrul Old Vic \xc3\xaentr-o produc\xc8\x9bie a lui Olivier. C\xc3\xa2\xc8\x9biva ani mai t\xc3\xa2rziu, Olivier \xc8\x99i-a amintit de un incident de-a lungul c\xc4\x83ruia Leigh \xc8\x99i-a schimbat foarte repede starea de spirit \xc3\xaen timp ce se preg\xc4\x83tea s\xc4\x83 intre pe scen\xc4\x83. F\xc4\x83r\xc4\x83 o provocare aparent\xc4\x83, ea a \xc3\xaenceput s\xc4\x83 \xc8\x9bipe la Olivier, pentru ca ulterior s\xc4\x83 se lini\xc8\x99teasc\xc4\x83 brusc. Ea a fost capabil\xc4\x83 s\xc4\x83 interpreteze rolul f\xc4\x83r\xc4\x83 nici o problem\xc4\x83, iar \xc3\xaen ziua urm\xc4\x83toare ea a revenit la normal, f\xc4\x83r\xc4\x83 a-\xc8\x99i reaminti de acest incident. Aceasta a fost prima dat\xc4\x83 c\xc3\xa2nd Olivier a asistat la un astfel de comportament al lui Leigh. Cei doi s-au mutat \xc3\xaempreun\xc4\x83 de\xc8\x99i Holman (so\xc8\x9bul lui Leigh) \xc8\x99i so\xc8\x9bia lui Olivier, actri\xc8\x9ba Jill Esmond, au refuzat s\xc4\x83 accepte divor\xc8\x9bul._NEWLINE_Leigh a ap\xc4\x83rut al\xc4\x83turi de Robert Taylor, Lionel Barrymore \xc8\x99i Maureen O'Sullivan \xc3\xaen produc\xc8\x9bia A Yank at Oxford (1938), primul dintre filmele \xc3\xaen care a jucat ea \xc8\x99i care a primit o aten\xc8\x9bie deosebit\xc4\x83 \xc3\xaen S.U.A.. De-a lungul producerii filmului ea a c\xc3\xa2\xc8\x99tigat reputa\xc8\x9bia unei persoane dificile \xc8\x99i ira\xc8\x9bionale, iar Korda i-a spus impresarului s\xc4\x83u c\xc4\x83, \xc3\xaen cazul \xc3\xaen care ea nu \xc3\xae\xc8\x99i revizuie\xc8\x99te comportamentul, el nu \xc3\xaei va re\xc3\xaennoi contractul. Urm\xc4\x83torul s\xc4\x83u rol a fost cel al\xc4\x83turi de Charles Laughton, \xc3\xaen produc\xc8\x9bia St. Martin's Lane (1938).\n_START_SECTION_\nAcumularea succesului interna\xc8\x9bional\n_START_PARAGRAPH_\nOlivier a \xc3\xaencercat de-a lungul timpului s\xc4\x83 \xc3\xae\xc8\x99i \xc3\xaent\xc4\x83reasc\xc4\x83 cariera de actor, dar \xc3\xaen ciuda succesului dob\xc3\xa2ndit \xc3\xaen Marea Britanie, el nu a fost foarte apreciat \xc3\xaen S.U.A., iar \xc3\xaencerc\xc4\x83rile sale de a intra pe pia\xc8\x9ba american\xc4\x83 au e\xc8\x99uat. Accept\xc3\xa2nd rolul lui Heathcliff din produc\xc8\x9bia lui Samuel Goldwyn numit\xc4\x83 Wuthering Heights (1939), Olivier a plecat spre Hollywood l\xc4\x83s\xc3\xa2nd-o pe Vivien \xc3\xaen Londra. Goldwyn \xc8\x99i regizorul filmului, William Wyler i-au propus lui Leigh rolul Isabellei, dar ea a refuzat, spun\xc3\xa2nd c\xc4\x83 singurul rol pe care l-ar accepta ar fi cel al lui Cathy, care fusese deja distribuit Merlei Oberon._NEWLINE_\xc3\x8en acest timp la Hollywood erau desf\xc4\x83\xc8\x99urate castinguri ample pentru g\xc4\x83sirea actri\xc8\x9bei perfecte care urma s\xc4\x83 o interpreteze pe Scarlett O'Hara \xc3\xaen filmul Pe aripile v\xc3\xa2ntului (1939), produs de David O. Selznick. Leigh i-a cerut impresarului s\xc4\x83u, Myron Seleznick (frate cu David) s\xc4\x83 o \xc3\xaenscrie la preselec\xc8\x9bii pentru acest rol. \xc3\x8en aceea\xc8\x99i lun\xc4\x83, David Seleznick a urm\xc4\x83rit-o pe Leigh \xc3\xaen filmele sale celebre, Fire Over England \xc8\x99i A Yank at Oxford, iar dup\xc4\x83 aceasta ea a devenit una dintre favoritele castingului. \xc3\x8entre lunile februarie \xc8\x99i august, Selznick a urm\xc4\x83rit toate reprezenta\xc8\x9biile sale, iar la finele lui august negocia cu produc\xc4\x83torul Alexander Korda, cu care Leigh semnase un contract. Pe data de 18 octombrie Selznick i-a spus regizorului George Cukor c\xc4\x83 \xc8\x99i-o dore\xc8\x99te pe Leigh \xc3\xaen rolul lui Scarlett. \xc3\x8en acest timp, Leigh s-a mutat \xc3\xaen Los Angeles, al\xc4\x83turi de Olivier. C\xc3\xa2nd Myron Selznick, care \xc3\xael reprezenta \xc8\x99i pe Olivier, a \xc3\xaent\xc3\xa2lnit-o pe Leigh a constatat c\xc4\x83 aceasta are calit\xc4\x83\xc8\x9bile pe care fratele s\xc4\x83u, David O. Selznick le c\xc4\x83uta. Myron Selznick i-a dus pe cei doi pe platourile de filmare \xc8\x99i i-a prezentat-o fratelui s\xc4\x83u pe Leigh. \xc3\x8en ziua urm\xc4\x83toare, Vivien Leigh a interpretat o scen\xc4\x83 pentru Selznick, care organizase o filmare de prob\xc4\x83. Acesta i-a scris so\xc8\x9biei sale: \xe2\x80\x9eEa este o concurent\xc4\x83 nea\xc8\x99teptat\xc4\x83 \xc8\x99i se prezint\xc4\x83 excep\xc8\x9bional de bine. O spun doar pentru tine, nu pentru toat\xc4\x83 lumea: \xc3\xaen prezent mai consider pentru selec\xc8\x9bie doar pe Paulette Goddard, Jean Arthur, Joan Bennett \xc8\x99i Vivien Leigh\xe2\x80\x9d. Regizorul George Cukor era de acord \xc8\x99i a pre\xc8\x9buit \xe2\x80\x9es\xc4\x83lb\xc4\x83ticiunea incredibil\xc4\x83\xe2\x80\x9d a lui Leigh, c\xc4\x83reia i s-a oferit rolul pu\xc8\x9bin timp dup\xc4\x83 aceea._NEWLINE_Film\xc4\x83rile s-au dovedit dificile pentru Leigh; Cukor a fost concediat \xc8\x99i \xc3\xaenlocuit de Victor Fleming, cu care Leigh a avut deseori conflicte. Ea \xc8\x99i Olivia de Havilland s-au \xc3\xaent\xc3\xa2lnit \xc3\xaen secret cu Cukor \xc3\xaen weekend-uri pentru a-i cere sfaturi acestuia pentru cum ar trebui s\xc4\x83 \xc3\xae\xc8\x99i interpreteze rolurile. Ea s-a \xc3\xaemprietenit cu Clark Gable, cu so\xc8\x9bia sa Carole Lombard \xc8\x99i de Havilland, dar a avut conflicte cu Leslie Howard, cu care trebuia s\xc4\x83 joace c\xc3\xa2teva scene emo\xc8\x9bionante. Ea a fost nevoit\xc4\x83 s\xc4\x83 lucreze c\xc3\xa2teodat\xc4\x83 \xc8\x99apte zile pe s\xc4\x83pt\xc4\x83m\xc3\xa2n\xc4\x83, uneori p\xc3\xa2n\xc4\x83 t\xc3\xa2rziu \xc3\xaen noapte \xc8\x99i astfel rela\xc8\x9bia sa cu Olivier s-a r\xc4\x83cit periodic, din lipsa comunic\xc4\x83rii. \xc3\x8entr-o scrisoare adresat\xc4\x83 lui Leigh Holeman ea a men\xc8\x9bionat: \xe2\x80\x9eNu pot s\xc4\x83 suf\xc4\x83r Hollywood-ul [...] Nu m\xc4\x83 voi obi\xc8\x99nui niciodat\xc4\x83 cu asta \xe2\x80\x94 acum ur\xc4\x83sc actoria\xe2\x80\x9d._NEWLINE_\xc3\x8en anul 2006, de Havilland a r\xc4\x83spuns la acuza\xc8\x9biile de comportament maniac ale lui Leigh de-a lungul film\xc4\x83rilor la produc\xc8\x9bia Pe aripile v\xc3\xa2ntului, \xc3\xaen biografia lui Laurence Olivier. Ea a ap\xc4\x83rat-o pe Leigh, spun\xc3\xa2nd: \xe2\x80\x9eVivien a fost profesional impecabil\xc4\x83, disciplinat\xc4\x83 impecabil la Pe aripile v\xc3\xa2ntului. Ea a avut dou\xc4\x83 mari temeri: s\xc4\x83 dea tot ce are mai bun \xc3\xaentr-un rol extrem de greu \xc8\x99i lunga desp\xc4\x83r\xc8\x9bire de Larry [Olivier], care era la New York\xe2\x80\x9d._NEWLINE_Pe aripile v\xc3\xa2ntului i-a adus lui Leigh imediat aten\xc8\x9bia criticilor \xc8\x99i faim\xc4\x83, dar ea a fost surprins\xc4\x83 spun\xc3\xa2nd: \xe2\x80\x9eEu nu sunt o stea de cinema \xe2\x80\x94 sunt o actri\xc8\x9b\xc4\x83. Existen\xc8\x9ba unei stele de cinema \xe2\x80\x94 doar a unei stele de cinema \xe2\x80\x94 este o via\xc8\x9b\xc4\x83 pref\xc4\x83cut\xc4\x83, tr\xc4\x83it\xc4\x83 pentru valori false \xc8\x99i pentru publicitate. Actri\xc8\x9bele \xc3\xae\xc8\x99i continu\xc4\x83 existen\xc8\x9ba pentru o durat\xc4\x83 lung\xc4\x83 \xc8\x99i apar totdeauna roluri minunate care s\xc4\x83 fie jucate\xe2\x80\x9d. \xc3\x8empreun\xc4\x83 cu cele zece premii ale academiei c\xc3\xa2\xc8\x99tigate de c\xc4\x83tre film, acesta i-a adus multe alte premii de prestigiu lui Leigh pentru acest rol.\n_START_SECTION_\nMariajul \xc8\x99i proiecte comune\n_START_PARAGRAPH_\n\xc3\x8en luna februarie a anului 1940, Jill Esmond a fost de acord s\xc4\x83 divor\xc8\x9beze de Olivier, iar Holman a renun\xc8\x9bat de asemenea la mariajul cu Leigh, totu\xc8\x99i cei doi au r\xc4\x83mas prieteni p\xc3\xa2n\xc4\x83 la moartea lui Vivien. Esmond a primit custodia lui Tarquin, fiul s\xc4\x83u \xc8\x99i al lui Olivier, iar Holman a ob\xc8\x9binut custodia lui Suzanne, fiica sa \xc8\x99i a lui Leigh. Pe data de 30 august, Olivier \xc8\x99i Leigh s-au c\xc4\x83s\xc4\x83torit \xc3\xaen Santa Barbara, California, \xc3\xaen cadrul unei ceremonii la care au participat doar martorii: Katharine Hepburn \xc8\x99i Garson Kanin._NEWLINE_Leigh a sperat c\xc4\x83 poate juca al\xc4\x83turi de Olivier \xc3\xaen filmul Rebecca, produc\xc8\x9bie a lui Alfred Hitchcock, \xc3\xaen care Olivier a jucat rolul principal. Dup\xc4\x83 ce a dat o prob\xc4\x83, Leigh a fost refuzat\xc4\x83, iar rolul a fost ob\xc8\x9binut de Joan Fontaine. Produc\xc4\x83torii au observat c\xc4\x83 Leigh \xe2\x80\x9enu avea nici sinceritatea, nici v\xc3\xa2rsta sau inocen\xc8\x9ba\xe2\x80\x9d personajului. Ei au remarcat de asemenea  lipsa de interes a actri\xc8\x9bei, care a crescut spectaculos dup\xc4\x83 confirmarea lui Olivier \xc3\xaen rolul principal. Selznick a refuzat s\xc4\x83 o distribuie pe Leigh al\xc4\x83turi de Olivier \xc3\xaen filmul M\xc3\xa2ndrie \xc8\x99i prejudecat\xc4\x83 (1940), iar Greer Garson a ob\xc8\x9binut rolul pe care \xc8\x99i-l dorea Leigh. Podul Waterloo urma s\xc4\x83 fie primul film \xc3\xaen care cuplul s\xc4\x83 joace \xc3\xaempreun\xc4\x83; totu\xc8\x99i, Selznick l-a \xc3\xaenlocuit pe Olivier cu Robert Taylor (actor), care era considerat unul dintre cei mai de succes actori ai companiei Metro-Goldwyn-Mayer. Salariul de top a lui Leigh reflecta la momentul respectiv statutul s\xc4\x83u la Hollywood \xc8\x99i, \xc3\xaen ciuda opozi\xc8\x9biei sale de a nu juca f\xc4\x83r\xc4\x83 Olivier, filmul nu numai c\xc4\x83 s-a bucurat de popularitate \xc3\xaen r\xc3\xa2ndul criticilor \xc8\x99i a audien\xc8\x9bei, dar a devenit \xc8\x99i filmul preferat al actri\xc8\x9bei._NEWLINE_Ea \xc8\x99i Olivier au pus \xc3\xaen scen\xc4\x83 produc\xc8\x9bia Romeo \xc8\x99i Julieta peBroadway. Presa din New York a avut o atitudine ostil\xc4\x83 fa\xc8\x9b\xc4\x83 de aceast\xc4\x83 produc\xc8\x9bie. Criticul Brooks Atkinson a scris pentru tabloidul The New York Times: Cu toate c\xc4\x83 doamna Leigh \xc8\x99i domnul Olivier sunt ni\xc8\x99te tineri foarte frumo\xc8\x99i ei pot cu greu s\xc4\x83 \xc3\xae\xc8\x99i joace rolurile. \xc3\x8en timp ce o mare parte din criticile aduse produc\xc8\x9biei au fost atribuite modului de a juca \xc8\x99i regiza a lui Olivier, Leigh a fost de asemenea criticat\xc4\x83 de c\xc4\x83tre Bernard Grebanier, care a remarcat \xe2\x80\x9evocea sub\xc8\x9bire, asem\xc4\x83n\xc4\x83toare cu cea a unei v\xc3\xa2nz\xc4\x83toare de pr\xc4\x83v\xc4\x83lie a Drei. Leigh\xe2\x80\x9d. Cuplul a investit \xc3\xaen aceast\xc4\x83 produc\xc8\x9bie aproape toat\xc4\x83 averea lor, iar e\xc8\x99ecul acesteia a fost un dezastru financiar pentru ei._NEWLINE_Cuplul a filmat o nou\xc4\x83 produc\xc8\x9bie, numit\xc4\x83 That Hamilton Woman (1941) care l-a avut pe Olivier \xc3\xaen rolul lui Horatio Nelson \xc8\x99i pe Leigh \xc3\xaen rolul Emmei Hamilton. Marea Britanie fiind implicat\xc4\x83 \xc3\xaen Cel de-al doilea r\xc4\x83zboi mondial, filmul a fost una dintre produc\xc8\x9biile Hollywood-ului care r\xc4\x83sp\xc3\xa2ndea o atitudine pro-britanic\xc4\x83 \xc3\xaen America. Filmul a fost popular \xc3\xaen Statele Unite \xc8\x99i a ob\xc8\x9binut un succes nea\xc8\x99teptat \xc3\xaen Uniunea Sovietic\xc4\x83. Winston Churchill a organizat o serat\xc4\x83 la care a fost invitat \xc8\x99i Franklin D. Roosevelt, la finalul c\xc4\x83reia s-a adresat invita\xc8\x9bilor spun\xc3\xa2nd: \xe2\x80\x9eDomnilor, am avut impresia c\xc4\x83 acest film v-ar interesa, deoarece arat\xc4\x83 mari evenimente, asem\xc4\x83n\xc4\x83toare cu cele la care tocmai a\xc8\x9bi participat\xe2\x80\x9d. So\xc8\x9bii Olivier au r\xc4\x83mas prefera\xc8\x9bii lui Churchill, particip\xc3\xa2nd, \xc3\xaen urma invita\xc8\x9biei sale, la dineuri \xc8\x99i alte \xc3\xaent\xc3\xa2lniri, c\xc3\xa2t timp a tr\xc4\x83it. Se spune c\xc4\x83 despre Leigh el  a afirmat: \xe2\x80\x9eF\xc4\x83r\xc4\x83 \xc3\xaendoial\xc4\x83, este o persoan\xc4\x83 de calitate excep\xc8\x9bional\xc4\x83\xe2\x80\x9d._NEWLINE_Cei doi s-au \xc3\xaentors \xc3\xaen Anglia, iar Leigh a \xc3\xaenceput un turneu de promovare \xc3\xaen Africa Nordic\xc4\x83 \xc3\xaen 1943, juc\xc3\xa2nd pentru solda\xc8\x9bii britanici din regiune, \xc3\xaenainte de a se \xc3\xaemboln\xc4\x83vi. Primele simptome au fost o tuse permanent\xc4\x83 \xc8\x99i febra. \xc3\x8en 1944 a fost diagnosticat\xc4\x83 cu tuberculoz\xc4\x83 la pl\xc4\x83m\xc3\xa2nul st\xc3\xa2ng, dar dup\xc4\x83 c\xc3\xa2teva s\xc4\x83pt\xc4\x83m\xc3\xa2ni petrecute \xc3\xaen spital, ea p\xc4\x83rea s\xc4\x83 fie vindecat\xc4\x83. \xc3\x8en prim\xc4\x83var\xc4\x83, pe c\xc3\xa2nd filma Cezar \xc8\x99i Cleopatra (1945) a descoperit c\xc4\x83 este \xc3\xaens\xc4\x83rcinat\xc4\x83, dar a pierdut sarcina. A c\xc4\x83zut \xc3\xaentr-o depresie puternic\xc4\x83 care a atins pragul maxim \xc3\xaen momentul \xc3\xaen care l-a atacat verbal \xc8\x99i fizic pe Olivier, p\xc3\xa2n\xc4\x83 c\xc3\xa2nd a c\xc4\x83zut la p\xc4\x83m\xc3\xa2nt. Acesta a fost prima dintre multele c\xc4\x83deri psihice produse de c\xc4\x83tre tulburarea bipolar\xc4\x83 de care suferea. Olivier a recunoscut simptomele acestei boli dup\xc4\x83 un incident \xc3\xaengrijor\xc4\x83tor \xe2\x80\x94 c\xc3\xa2teva zile de hiperactivitate urmate de o perioad\xc4\x83 de depresie \xc8\x99i o c\xc4\x83dere inexplicabil\xc4\x83, dup\xc4\x83 care Leigh nu avea nicio amintire despre eveniment, dar era st\xc3\xa2njenit\xc4\x83 \xc8\x99i avea remu\xc8\x99c\xc4\x83ri._NEWLINE_\xc8\x98i-a revenit \xc3\xaendeajuns pentru a juca \xc3\xaentr-o pies\xc4\x83 de teatru a lui Thornton Wilder numit\xc4\x83 Prin urechile acului, dar filmele sale din acea perioad\xc4\x83, Cezar \xc8\x99i Cleopatra (1945) \xc8\x99i Anna Karenina (1948) nu s-au bucurat de succes._NEWLINE_\xc3\x8en 1947, Olivier a fost declarat cavaler, iar Leigh l-a \xc3\xaenso\xc8\x9bit la Palatul Buckingham pentru \xc3\xaenvestur\xc4\x83. Ea a devenit Lady Olivier, iar dup\xc4\x83 divor\xc8\x9b, conform legilor, a fost cunoscut\xc4\x83 sub numele de Vivien, Lady Olivier._NEWLINE_\xc3\x8en anul 1948 Olivier a intrat \xc3\xaen conducerea teatrului Old Vic, iar el \xc8\x99i Leigh au pornit \xc3\xaentr-un turneu \xc3\xaen Australia \xc8\x99i Noua Zeeland\xc4\x83 pentru a str\xc3\xa2nge fonduri pentru teatru. De-a lungul acestui turneu de \xc8\x99ase luni, Olivier a jucat diferite piese, unele al\xc4\x83turi de Leigh (The School for Scandal sau Prin urechile acului). C\xc4\x83l\xc4\x83toria a avut un succes nea\xc8\x99teptat, dar i-a adus lui Leigh  mai multe probleme de s\xc4\x83n\xc4\x83tate precum insomnia \xc8\x99i i-a permis dublurii sale s\xc4\x83 joace \xc3\xaen locul s\xc4\x83u pentru o s\xc4\x83pt\xc4\x83m\xc3\xa2n\xc4\x83 timp \xc3\xaen care a fost asaltat\xc4\x83 de ziari\xc8\x99ti, prilej cu care Olivier a m\xc4\x83rturisit c\xc4\x83 ea are abilitatea de a vr\xc4\x83ji presa. Membrii companiei \xc8\x99i-au amintit de c\xc3\xa2teva certuri \xc3\xaen cuplu care au avut loc de-a lungul c\xc4\x83l\xc4\x83toriei. Cel mai dramatic conflict a avut loc \xc3\xaen Christchurch, c\xc3\xa2nd Leigh a refuzat s\xc4\x83 \xc3\xae\xc8\x99i joace rolul. Olivier a lovit-o pe aceasta peste fa\xc8\x9b\xc4\x83, iar ea, la r\xc3\xa2ndul ei l-a lovit \xc8\x99i l-a \xc3\xaenjurat \xc3\xaenainte de a intra pe scen\xc4\x83. La finalul turneului cei doi erau extenua\xc8\x9bi \xc8\x99i bolnavi, iar Olivier i-a spus unui jurnalist: \xe2\x80\x9ePoate c\xc4\x83 nu o \xc8\x99tii, dar vorbe\xc8\x99ti cu un cuplu de corpuri merg\xc4\x83toare\xe2\x80\x9d. Dup\xc4\x83 o perioad\xc4\x83 el a comentat c\xc4\x83 a \xe2\x80\x9epierdut-o pe Vivien\xe2\x80\x9d \xc3\xaen Australia._NEWLINE_Succesul ob\xc8\x9binut \xc3\xaen turneu i-a \xc3\xaencurajat pe cei doi s\xc4\x83 fac\xc4\x83 o prim\xc4\x83 apari\xc8\x9bie \xc3\xaempreun\xc4\x83 pe scena teatrului West End,  Antigona, inclus\xc4\x83 \xc3\xaen repertoriu la insisten\xc8\x9ba lui Leigh, care voia s\xc4\x83 joace \xc3\xaentr-o tragedie._NEWLINE_Dup\xc4\x83 o perioad\xc4\x83 Leigh a v\xc4\x83zut rolul lui Blanche DuBois, \xc3\xaen piesa lui Tennessee Williams numit\xc4\x83 Un tramvai numit dorin\xc8\x9b\xc4\x83. Ea a fost distribuit\xc4\x83 \xc3\xaen acest rol dup\xc4\x83 ce produc\xc4\x83toarea Irene Mayer Selznick a urm\xc4\x83rit-o pe Leigh \xc3\xaen toate filmele sale. Piesa con\xc8\x9binea scena unui viol \xc8\x99i referin\xc8\x9be despre promiscuitate \xc8\x99i homosexualitate, fiind astfel suficient de controversat\xc4\x83. Discu\xc8\x9biile presei referitoare la \xe2\x80\x9ecorectitudinea alegerii sale \xc3\xaen acest rol\xe2\x80\x9d, s-au al\xc4\x83turat anxiet\xc4\x83\xc8\x9bii lui Leigh, cre\xc3\xa2ndu-i o stare nepl\xc4\x83cut\xc4\x83, dar ea credea \xc3\xaen importan\xc8\x9ba muncii sale. Criticul Kenneth Tynan a comentat c\xc4\x83 Leigh a fost prost aleas\xc4\x83 pentru acest rol deoarece, \xc3\xaen opinia sa, actorii britanici erau \xe2\x80\x9eprea bine crescu\xc8\x9bi pentru a se implica complet emo\xc8\x9bional pe scen\xc4\x83\xe2\x80\x9d. \xc3\x8en ciuda criticilor aspre, ea a continuat s\xc4\x83 joace acest rol, reu\xc8\x99ind s\xc4\x83 aib\xc4\x83 \xc8\x99i sus\xc8\x9bin\xc4\x83tori, printre care Noel Coward, care a descris-o pe aceasta ca fiind \xe2\x80\x9emagnific\xc4\x83\xe2\x80\x9d._NEWLINE_Dup\xc4\x83 326 de spectacole, Leigh \xc8\x99i-a \xc3\xaencheiat contractul, dar cur\xc3\xa2nd ea a primit rolul \xc3\xaen filmul cu acela\xc8\x99i nume. Umorul s\xc4\x83u \xc8\x99i felul de a fi au ajutat-o pe Leigh s\xc4\x83 devin\xc4\x83 bun\xc4\x83 prieten\xc4\x83 cu actorul Marlon Brando, al\xc4\x83turi de care a jucat \xc3\xaen acest film. Totu\xc8\x99i, ea a avut o rela\xc8\x9bie dificil\xc4\x83 cu regizorul Elia Kazan care nu o aprecia din punct de vedere profesional. Mai t\xc3\xa2rziu el a declarat c\xc4\x83 \xe2\x80\x9eea avea pu\xc8\x9bin talent\xe2\x80\x9d, dar dup\xc4\x83 ce munca la film a progresat, el a devenit \xe2\x80\x9eplin de admira\xc8\x9bie\xe2\x80\x9d pentru \xe2\x80\x9ecea mai mare determinare pe care a cunoscut-o la o actri\xc8\x9b\xc4\x83. Ea s-ar fi t\xc3\xa2r\xc3\xa2t pe cioburi de sticl\xc4\x83 dac\xc4\x83 acest lucru ar fi ajutat-o \xc3\xaen interpretarea sa\xe2\x80\x9d. Leigh a declarat c\xc4\x83 rolul acesta a fost istovitor, iar \xc3\xaentr-un interviu acordat ziarului Los Angeles Times ea a comentat: \xe2\x80\x9eAm jucat rolul lui Blanche DuBois la teatru pentru nou\xc4\x83 luni. Ea m\xc4\x83 controleaz\xc4\x83 acum\xe2\x80\x9d. Filmul i-a adus lui Leigh cel de-al doilea premiu Oscar la categoria Cea mai bun\xc4\x83 actri\xc8\x9b\xc4\x83, unul BAFTA \xc8\x99i unul din partea Criticilor de film din New York. Tennessee Williams a comentat c\xc4\x83 Leigh a adus rolului \xe2\x80\x9etot ce voia \xc8\x99i mult mai mult dec\xc3\xa2t \xc3\xae\xc8\x99i putea imagina\xe2\x80\x9d, dar \xc3\xaen urm\xc4\x83torii ani, Leigh ar fi declarat c\xc4\x83 rolul lui Blanche DuBois ar fi \xe2\x80\x9eadus-o \xc3\xaen pragul nebuniei\xe2\x80\x9d.\n_START_SECTION_\nAgravarea bolii\n_START_PARAGRAPH_\n\xc3\x8en anul 1951, Leigh \xc8\x99i Olivier au interpretat dou\xc4\x83 piese: Antoniu \xc8\x99i Cleopatra \xe2\x80\x94 a lui William Shakespeare \xc8\x99i Cezar \xc8\x99i Cleopatra \xe2\x80\x94 a lui George Bernard Shaw, fiecare pe r\xc3\xa2nd \xc3\xaentr-o sear\xc4\x83, spectacole cu care au ob\xc8\x9binut recenzii pozitive. Au deplasat produc\xc8\x9biile la New York, unde au muncit timp de un sezon \xc3\xaen anul 1952 la Teatrul Ziegfeld. Recenziile au fost \xc8\x99i de aceast\xc4\x83 data pozitive, dar criticul Kenneth Tynan i-a \xc3\xaenfuriat pe cei doi c\xc3\xa2nd a sugerat c\xc4\x83 Leigh nu este foarte talentat\xc4\x83 \xc8\x99i c\xc4\x83 \xc3\xaei compromite talentul lui Olivier. Comentariile diatribe ale lui Tynan aproape c\xc4\x83 au produs un nou colaps \xc3\xaen via\xc8\x9ba lui Leigh; aceasta, fiind speriat\xc4\x83 de g\xc3\xa2ndul e\xc8\x99ecului \xc8\x99i dorind s\xc4\x83 ob\xc8\x9bin\xc4\x83 succes, s-a concentrat pe comentariile acestuia, ignor\xc3\xa2nd recenziile pozitive f\xc4\x83cute de ceilal\xc8\x9bi critici, \xc3\xaencerc\xc3\xa2nd s\xc4\x83 \xc3\xae\xc8\x99i \xc3\xaendrepte gre\xc8\x99elile._NEWLINE_\xc3\x8en ianuarie 1953, Leigh a c\xc4\x83l\xc4\x83torit \xc3\xaen Sri Lanka pentru a filma produc\xc8\x9bia Plantatia Elephant Walk, al\xc4\x83turi de Peter Finch. La scurt timp dup\xc4\x83 ce au \xc3\xaenceput film\xc4\x83rile, ea a suferit o c\xc4\x83dere, iar Paramount Pictures a \xc3\xaenlocuit-o pe Leigh cu Elizabeth Taylor. Olivier a adus-o \xc3\xaenapoi la casa lor din Anglia, unde \xc3\xaentre perioade de incoeren\xc8\x9b\xc4\x83, Leigh i-a spus acestuia c\xc4\x83 era \xc3\xaendr\xc4\x83gostit\xc4\x83 de Finch, \xc8\x99i c\xc4\x83 avea o aventur\xc4\x83 cu acesta. Ea \xc8\x99i-a revenit treptat dup\xc4\x83 o perioad\xc4\x83 de c\xc3\xa2teva luni. Ca rezultat al acestui episod, mul\xc8\x9bi dintre prietenii lui Olivier au aflat despre problemele cuplului. David Niven a spus c\xc4\x83 \xe2\x80\x9ea fost pu\xc8\x9bin, pu\xc8\x9bin nebun\xc4\x83\xe2\x80\x9d, iar Noel Coward a scris \xc3\xaen jurnalul s\xc4\x83u surprinderea sa: \xe2\x80\x9elucrurile au fost proaste \xc8\x99i s-au \xc3\xaenr\xc4\x83ut\xc4\x83\xc8\x9bit dup\xc4\x83 1948 sau undeva pe acolo\xe2\x80\x9d._NEWLINE_Leigh \xc8\x99i-a revenit suficient pentru a juca al\xc4\x83turi de Olivier \xc3\xaen 1953, iar \xc3\xaen 1955 cei doi au interpretat trei drame ale lui Shakespeare: Macbeth, Titus Andronicus \xc8\x99i A dou\xc4\x83sprezecea noapte. S-au bucurat de succes, primind recenzii pozitive, s\xc4\x83n\xc4\x83tatea lui Leigh p\xc4\x83r\xc3\xa2nd stabil\xc4\x83. Noel Coward se bucura de succes cu piesa South Sea Bubble, care o avea pe Leigh \xc3\xaen rolul principal, dar ea a r\xc4\x83mas \xc3\xaens\xc4\x83rcinat\xc4\x83 \xc8\x99i s-a retras din produc\xc8\x9bie. C\xc3\xa2teva s\xc4\x83pt\xc4\x83m\xc3\xa2ni mai t\xc3\xa2rziu ea a suferit un nou avort \xc8\x99i a intrat \xc3\xaentr-o perioad\xc4\x83 de depresie, care a durat c\xc3\xa2teva luni. L-a \xc3\xaenso\xc8\x9bit pe Olivier \xc3\xaen turneul de promovare al acestuia din Europa, de-a lungul c\xc4\x83ruia a avut c\xc3\xa2teva izbucniri nervoase. Dup\xc4\x83 \xc3\xaentoarcerea lor la Londra, fostul s\xc4\x83u so\xc8\x9b, Holman Leigh, care continua s\xc4\x83 aib\xc4\x83 o influen\xc8\x9b\xc4\x83 puternic\xc4\x83 asupra sa, a stat al\xc4\x83turi de cuplu, pentru a calma-o pe Vivien._NEWLINE_\xc3\x8en 1958, consider\xc3\xa2nd mariajul s\xc4\x83u \xc3\xaencheiat, Leigh a \xc3\xaenceput o rela\xc8\x9bie cu actorul John Merivale, care era la curent de boala acesteia \xc8\x99i l-a asigurat pe Olivier c\xc4\x83 va avea grij\xc4\x83 de ea. Ea a ob\xc8\x9binut succes \xc3\xaen 1959 \xc3\xaen comedia lui Noel Coward, numit\xc4\x83 Look After Lulu, Leigh fiind descris\xc4\x83 de c\xc4\x83tre tabloidul britanic The Times astfel: \xe2\x80\x9efrumoas\xc4\x83, la mod\xc4\x83 \xc8\x99i cu prezen\xc8\x9b\xc4\x83 de spirit, ea este doamn\xc4\x83 \xc3\xaen fiecare situa\xc8\x9bie\xe2\x80\x9d._NEWLINE_\xc3\x8en 1960, ea \xc8\x99i Olivier au divor\xc8\x9bat, iar Olivier s-a c\xc4\x83s\xc4\x83torit cu actri\xc8\x9ba Joan Plowright. \xc3\x8en autobiografia sa, el comenta anii de probleme pe care i-a avut din pricina bolii lui Leigh, scriind c\xc4\x83, \xe2\x80\x9e\xc3\xaen ciuda firii sale monstruoase, depresiv maniace, ea \xc8\x99i-a p\xc4\x83strat calmul \xc8\x99i o atitudine distant\xc4\x83, care nu dezv\xc4\x83luia starea ei mental\xc4\x83 proast\xc4\x83, dar fa\xc8\x9b\xc4\x83 de el nu ezita s\xc4\x83 aib\xc4\x83 reac\xc8\x9bii nervoase\xe2\x80\x9d.\n_START_SECTION_\nUltimii ani \xc8\x99i decesul\n_START_PARAGRAPH_\nMerivale a avut o influen\xc8\x9b\xc4\x83 stabil\xc4\x83 asupra lui Leigh, dar \xc3\xaen ciuda satisfac\xc8\x9biei aparente a acesteia ea a fost surprins\xc4\x83 spun\xc3\xa2nd c\xc4\x83\xc2\xa0: \xe2\x80\x9emai degrab\xc4\x83 ar tr\xc4\x83i o via\xc8\x9b\xc4\x83 scurt\xc4\x83 al\xc4\x83turi de Larry [Olivier], dec\xc3\xa2t una lung\xc4\x83 \xc3\xaen lipsa lui\xe2\x80\x9d. Primul s\xc4\x83u so\xc8\x9b, Leigh Holman, a petrecut o perioad\xc4\x83 considerabil\xc4\x83 al\xc4\x83turi de ea \xc3\xaen acea perioad\xc4\x83. Merivale a \xc3\xaenso\xc8\x9bit-o \xc3\xaentr-un turneu de promovare \xc3\xaen Australia, Noua Zeeland\xc4\x83 \xc8\x99i America Latin\xc4\x83, care a \xc3\xaenceput \xc3\xaen luna iulie a anului 1961 \xc8\x99i s-a sf\xc3\xa2r\xc8\x99it \xc3\xaen mai 1962. A primit cronici bune de-a lungul acestei c\xc4\x83l\xc4\x83torii. De\xc8\x99i a avut c\xc3\xa2teva depresii, a continuat s\xc4\x83 lucreze \xc3\xaen teatru, iar \xc3\xaen anul 1963 a c\xc3\xa2\xc8\x99tigat un premiu Tony pentru cea mai bun\xc4\x83 actri\xc8\x9b\xc4\x83 \xc3\xaentr-un rol principal dintr-un musical, pentru interpretarea din Tovarich. A mai ap\xc4\x83rut \xc8\x99i \xc3\xaen filmele O nou\xc4\x83 prim\xc4\x83var\xc4\x83 (1961) \xc8\x99i Corabia nebunilor (1965)._NEWLINE_\xc3\x8en luna mai a anului 1967 ea urma s\xc4\x83 joace al\xc4\x83turi de Michael Redgrave \xc3\xaen produc\xc8\x9bia lui Edward Albee, numit\xc4\x83 A Delicate Balance, c\xc3\xa2nd s-a \xc3\xaemboln\xc4\x83vit din nou de tuberculoz\xc4\x83, de care suferea de peste dou\xc4\x83zeci de ani, \xc3\xaens\xc4\x83 dup\xc4\x83 c\xc3\xa2teva s\xc4\x83pt\xc4\x83m\xc3\xa2ni de odihn\xc4\x83 p\xc4\x83rea s\xc4\x83 se \xc3\xaens\xc4\x83n\xc4\x83to\xc8\x99easc\xc4\x83 din nou. \xc3\x8en seara de 7 iulie, Merivale a plecat, ca de obicei, pentru a-\xc8\x99i juca rolul la teatru \xc8\x99i s-a \xc3\xaentors noaptea, g\xc4\x83sind-o pe Leigh dormind. Aproximativ treizeci de minute mai t\xc3\xa2rziu (acum 8 iulie), el s-a \xc3\xaentors \xc3\xaen dormitor, unde a g\xc4\x83sit-o pe Leigh \xc3\xaentins\xc4\x83 pe podea. \xc3\x8encercase s\xc4\x83 mearg\xc4\x83 la baie, dar din moment ce pl\xc4\x83m\xc3\xa2nii ei se umpluser\xc4\x83 cu lichid s-a pr\xc4\x83bu\xc8\x99it f\xc4\x83r\xc4\x83 putere. Merivale l-a contactat pe Olivier, care era tratat pentru cancer de prostat\xc4\x83 \xc3\xaentr-un spital din apropiere. \xc3\x8en autobiografia sa, Olivier descria \xe2\x80\x9eteama sa amarnic\xc4\x83\xe2\x80\x9d c\xc3\xa2nd a plecat imediat spre locuin\xc8\x9ba lui Leigh, pentru a o g\xc4\x83si pe Leigh \xc3\xaentins\xc4\x83 pe pat. Olivier \xe2\x80\x9ea stat \xc8\x99i s-a rugat pentru iertarea tuturor r\xc4\x83ut\xc4\x83\xc8\x9bilor care interveniser\xc4\x83 \xc3\xaentre ei\xe2\x80\x9d, \xc3\xaenainte de a-l ajuta pe Merivale s\xc4\x83 preg\xc4\x83teasc\xc4\x83 funerariile._NEWLINE_Trupul ei a fost incinerat la Blackboys, East Sussex, Anglia. O ceremonie \xc3\xaen memoria sa a fost \xc8\x9binut\xc4\x83 la biserica St Martin-in-the-Fields, cu un tribut final adus de c\xc4\x83tre John Gielgud. \xc3\x8en Statele Unite, Leigh a devenit prima actri\xc8\x9b\xc4\x83 care a fost omagiat\xc4\x83 de \xe2\x80\x9ePrietenii Bibliotecilor din Universitatea Californiei de Sud\xe2\x80\x9d. Ceremonia a fost condus\xc4\x83 sub modelul unei ceremonii, cu selec\xc8\x9bii din filmele \xc3\xaen care ea a jucat \xc8\x99i tributuri aduse de diferi\xc8\x9bi oameni cu care ea a lucrat, precum George Cukor.\n_START_SECTION_\nAprecieri critice\n_START_PARAGRAPH_\nVivien Leigh a fost considerat\xc4\x83 una dintre cele mai frumoase actri\xc8\x9be ale zilelor sale, iar regizorii au \xc3\xaencercat s\xc4\x83 sublinieze aceast\xc4\x83 calitate \xc3\xaen filmele \xc3\xaen care a jucat. C\xc3\xa2nd a fost \xc3\xaentrebat\xc4\x83 dac\xc4\x83 ea consider\xc4\x83 c\xc4\x83 frumuse\xc8\x9bea ei a fost un handicap ea a declarat c\xc4\x83 \xe2\x80\x9eoamenii cred c\xc4\x83, din moment ce ar\xc4\x83\xc8\x9bi destul de bine, nu e\xc8\x99ti capabil s\xc4\x83 interpretezi, iar mie \xc3\xaemi p\xc4\x83sa numai de interpretare, cred c\xc4\x83 frumuse\xc8\x9bea poate fi un mare handicap, dac\xc4\x83 \xc3\xae\xc8\x9bi dore\xc8\x99ti s\xc4\x83 ar\xc4\x83\xc8\x9bi ca \xc8\x99i personajul pe care \xc3\xael joci, care nu este de multe ori ca \xc8\x99i tine\xe2\x80\x9d._NEWLINE_George Cukor a spus c\xc4\x83 Leigh era o \xe2\x80\x9eactri\xc8\x9b\xc4\x83 des\xc4\x83v\xc3\xa2r\xc8\x99it\xc4\x83, st\xc3\xa2njenit\xc4\x83 de frumuse\xc8\x9bea sa\xe2\x80\x9d, iar Laurence Olivier a declarat faptul c\xc4\x83 el consider\xc4\x83 c\xc4\x83 criticii \xe2\x80\x9ear trebui s\xc4\x83 o aprecieze dup\xc4\x83 rezultatele sale ca actri\xc8\x9b\xc4\x83 \xc8\x99i s\xc4\x83 nu se lase influen\xc8\x9ba\xc8\x9bi tot timpul de frumuse\xc8\x9bea ei cople\xc8\x99itoare\xe2\x80\x9d. Garson Kanin a \xc3\xaemp\xc4\x83rt\xc4\x83\xc8\x99it aceea\xc8\x99i opinie \xc8\x99i a descris-o pe Leigh ca \xe2\x80\x9eo persoan\xc4\x83 uimitoare a c\xc4\x83rei frumuse\xc8\x9be r\xc4\x83v\xc4\x83\xc8\x99itoare a tins spre eclipsarea realiz\xc4\x83rilor sale din cariera de actri\xc8\x9b\xc4\x83. Marile frumuse\xc8\x9bi sunt rareori \xc8\x99i mari actri\xc8\x9be \xe2\x80\x94 deoarece nu au nevoie s\xc4\x83 fie. Vivien era diferit\xc4\x83; ambi\xc8\x9bioas\xc4\x83, perseverent\xc4\x83, serioas\xc4\x83, deseori inspirat\xc4\x83\xe2\x80\x9d._NEWLINE_Leigh a explicat c\xc4\x83 a jucat \xe2\x80\x9ec\xc3\xa2t mai multe roluri diferite\xe2\x80\x9d \xc3\xaen \xc3\xaencercarea de a \xc3\xaenv\xc4\x83\xc8\x9ba c\xc3\xa2t mai multe despre meseria sa \xc8\x99i pentru a risipi prejudec\xc4\x83\xc8\x9bile referitoare la abilit\xc4\x83\xc8\x9bile sale. Ea considera comedia mult mai dificil de jucat dec\xc3\xa2t drama, deoarece necesita o precizie mai mare \xc8\x99i c\xc4\x83 accentele ar trebui s\xc4\x83 cad\xc4\x83 pe preg\xc4\x83tirea actorului pentru roluri \xc3\xaen comedii. La sf\xc3\xa2r\xc8\x99itul carierei sale, c\xc3\xa2nd a jucat \xc3\xaen tragedii ale lui Shakespeare, ea a remarcat c\xc4\x83 \xe2\x80\x9eeste mult mai u\xc8\x99or s\xc4\x83 faci oamenii s\xc4\x83 pl\xc3\xa2ng\xc4\x83 dec\xc3\xa2t s\xc4\x83 \xc3\xaei faci s\xc4\x83 r\xc3\xa2d\xc4\x83\xe2\x80\x9d._NEWLINE_Datorit\xc4\x83 primelor sale interpret\xc4\x83ri, Leigh s-a bucurat de succes \xc3\xaen Regatul Unit, \xc3\xaens\xc4\x83 a r\xc4\x83mas \xc3\xaen mare parte necunoscut\xc4\x83 \xc3\xaen restul lumii p\xc3\xa2n\xc4\x83 la premiera filmului Pe aripile v\xc3\xa2ntului. \xc3\x8en luna decembrie a anului 1939, revista New York Times a scris: \xe2\x80\x9eDomni\xc8\x99oara Scarlett, interpretat\xc4\x83 de Leigh, a justificat  c\xc4\x83utarea. Ea este de asemenea perfect proiectat\xc4\x83 pentru acest rol de art\xc4\x83 \xc8\x99i natur\xc4\x83, \xc3\xaen care alte actri\xc8\x9be ar fi de neconceput\xe2\x80\x9d. Odat\xc4\x83 cu cre\xc8\x99terea popularit\xc4\x83\xc8\x9bii sale, ea a ap\xc4\x83rut pe coperta revistei Time \xc3\xaen rolul lui Scarlett. \xc3\x8en 1969, criticul Andrew Sarris a comentat c\xc4\x83 succesul filmului s-a datorat \xc3\xaen mare parte \xe2\x80\x9einspiratei distribuiri\xe2\x80\x9d a lui Leigh \xc3\xaen rolul lui Scarlett, iar \xc3\xaen 1998 a scris c\xc4\x83 \xe2\x80\x9eea tr\xc4\x83ie\xc8\x99te \xc3\xaen min\xc8\x9bile noastre ca o prezen\xc8\x9b\xc4\x83 dinamic\xc4\x83, mai mult dec\xc3\xa2t o prezen\xc8\x9b\xc4\x83 static\xc4\x83\xe2\x80\x9d. Criticul american de film Leonard Maltin e descris filmul ca fiind unul dintre cele mai bune ale tuturor timpurilor, scriind, tot \xc3\xaen 1998, c\xc4\x83 Leight \xe2\x80\x9e\xc8\x99i-a interpretat excep\xc8\x9bional\xe2\x80\x9d rolul s\xc4\x83u._NEWLINE_Interpretarea sa din filmul Un tramvai numit dorin\xc8\x9b\xc4\x83, a fost descris\xc4\x83 de c\xc4\x83tre editorul britanic Phyllis Hartnoll drept o \xe2\x80\x9edovad\xc4\x83 de o mai mare putere ca \xc8\x99i actri\xc8\x9b\xc4\x83 dec\xc3\xa2t ar\xc4\x83tase p\xc3\xa2n\xc4\x83 atunci\xe2\x80\x9d, care a condus la o perioad\xc4\x83 lung\xc4\x83 de aprecieri de-a lungul c\xc4\x83reia a fost considerat\xc4\x83 una dintre cele mai fine actri\xc8\x9be britanice. Discut\xc3\xa2nd despre filmul Un tramvai numit dorin\xc8\x9b\xc4\x83, Pauline Kael a spus c\xc4\x83 Leigh \xc8\x99i Marlon Brando au avut \xe2\x80\x9edou\xc4\x83 dintre cele mai bune interpret\xc4\x83ri filmate vreodat\xc4\x83\xe2\x80\x9d, iar despre Leigh a spus, separat c\xc4\x83 \xe2\x80\x9ea avut una dintre rarele interpret\xc4\x83ri despre care se poate spun\xc4\x83 c\xc4\x83 inspir\xc4\x83 \xc3\xaen deplin\xc4\x83tate at\xc3\xa2t frica c\xc3\xa2t \xc8\x99i jalea\xe2\x80\x9d._NEWLINE_Kenneth Tynan a ironizat interpretarea lui Leigh \xc3\xaen produc\xc8\x9bia Titus Andronicus (1955), spun\xc3\xa2nd c\xc4\x83 ea nu a jucat cum trebuie unele scence dramatice. Acesta a fost doar unul dintre criticii care au reac\xc8\x9bionat negativ la interpret\xc4\x83rile actri\xc8\x9bei. Despre rolul jucat de ea \xc3\xaen Macbeth a spus c\xc4\x83 a fost lipsit de caracteristica furie necesar\xc4\x83 juc\xc4\x83rii acestui rol. Dup\xc4\x83 moartea lui Leigh acesta \xc8\x99i-a revizuit opinia spun\xc3\xa2nd c\xc4\x83 reac\xc8\x9bia sa precedent\xc4\x83 a fost \xe2\x80\x9euna dintre cele mai mari erori ale sale\xe2\x80\x9d pe care le-a f\xc4\x83cut. Tynan a ajuns la concluzia c\xc4\x83 interpretarea lui Leigh, \xc3\xaen rolul lui Lady Macbeth s-a axat mult mai mult pe alura sexual\xc4\x83 a personajului, diferind astfel de interpret\xc4\x83rile obi\xc8\x99nuite, care se axau pe partea dramatic\xc4\x83 a caracterului. Dup\xc4\x83 moartea actri\xc8\x9bei, unii critici au denumit interpretarea lui Leigh \xe2\x80\x9euna dintre cele mai mari contribu\xc8\x9bii ale sale aduse teatrului\xe2\x80\x9d._NEWLINE_\xc3\x8en anul 1969, o plac\xc4\x83 comemorativ\xc4\x83 adus\xc4\x83 lui Leigh a fost plasat\xc4\x83 \xc3\xaen biserica actorilor, St Paul's, Covent Garden, iar \xc3\xaen 1985 portretul s\xc4\x83u a ap\xc4\x83rut, al\xc4\x83turi de cele ale altor actori britanici, pe timbre po\xc8\x99tale ce comemorau \xe2\x80\x9eAnul Filmului Britanic\xe2\x80\x9d._NEWLINE_British Library, din Londra a cump\xc4\x83rat documentele lui Laurence Olivier \xc3\xaen anul 1999. Cunoscute sub numele de Arhiva lui Laurence Olivier, aceast\xc4\x83 colec\xc8\x9bie con\xc8\x9bine multe scrisori personale ale lui Vivien Leigh,  majoritatea fiind trimise lui Olivier. Documentele lui Vivien Leigh , con\xc8\x9bin\xc3\xa2nd scrisori, fotografii, contracte \xc8\x99i jurnale sunt \xc3\xaen posesia fiicei sale, doamna Suzanne Farrington. \xc3\x8en anul 1994, Biblioteca Na\xc8\x9bional\xc4\x83 a Australiei a cump\xc4\x83rat un album cu fotografii, numit \xe2\x80\x9eL & V O\xe2\x80\x9d, care este alc\xc4\x83tuit din fotografii (573) apar\xc8\x9bin\xc3\xa2nd familiei Olivier, f\xc4\x83cute de-a lungul turneului din Australia din anul 1948. \xc3\x8en prezent acestea sunt \xc8\x9binute drept dovezi ale evolu\xc8\x9biei industriei cinematografice din Australia."